SKRIFTLIG FORESPØRGSEL E-0795/03

af Alexandros Alavanos (GUE/NGL) til Kommissionen

(14. marts 2003)

Om: Personlige data om europæiske statsborgere

Den græske universitetsprofessor, Evgenios Angelopoulos, blev straks efter sin ankomst til New Yorks lufthavn arresteret og forhørt af USA's myndigheder til trods for, at han havde fået udstedt indrejsetilladelse (visum) til USA af de ansvarlige amerikanske konsulære myndigheder i Athen.

Ifølge en artikel i en athensk avis, som støtter sig til velorienterede kilder i Kommissionen, lå de amerikanske myndigheder inde med en mængde personlige data om denne græske statsborger, som af de europæiske myndigheder var blevet sendt til de amerikanske myndigheder i henhold til en principaftale indgået mellem Den Europæiske Union og USA, som foreskriver, at de personlige data for mennesker, der rejser fra EU-medlemslande til USA, skal udleveres til de amerikanske myndigheder.

1. Omfatter denne principaftale med USA om udlevering af følsomme personlige data fremsendelse af personlige data vedrørende europæere, der rejser til USA? Blev dette emne på nogen måde behandlet i Rådet (Retlige Anliggender) den 27.-28. februar 2003?

2. Ved Kommissionen, hvilke lande der allerede har underskrevet bilaterale aftaler med USA om udlevering af personlige data vedrørende deres borgere, og hvilke af disse aftaler omfatter udlevering af personlige data for mennesker, der rejser til USA?

Svar afgivet på Kommissionens vegne af Frederik Bolkestein

(14. april 2003)

Den græske myndighed med ansvar for beskyttelse af personoplysninger har underrettet Kommissionen om den sag, som det ærede medlem henviser til. Kommissionen kender dog ikke kilden til de oplysninger, som de amerikanske myndigheder er i besiddelse af, og som førte til arrestationen af en græsk universitetsprofessor, og den kan derfor hverken af- eller bekræfte, at der skulle være en forbindelse mellem denne arrestation og de oplysninger, som de græske medier har offentliggjort.

Kommissionen har under alle omstændigheder indledt en dialog med de amerikanske myndigheder som følge af USA's vedtagelse af forskellige retsforskrifter, der gør det obligatorisk for de flyselskaber, der flyver til destinationer i USA (men ikke for de europæiske myndigheder), at overføre personoplysninger om passagerer og besætningsmedlemmer til USA. Flyselskaber, der opererer fra Europa, er underlagt disse bestemmelser. Den igangværende dialog har til formål at nå frem til en løsning, der sikrer, at de oplysninger, der overføres, er omfattet af en passende beskyttelse i USA i overensstemmelse med kravene i direktiv 95/46/CE(1) om databeskyttelse.

Disse drøftelser har ikke resulteret i nogen principaftale men i en fælleserklæring fra de amerikanske toldmyndigheder og Kommissionen og i, at de amerikanske toldmyndigheder har påtaget sig en specifik forpligtelse vedrørende beskyttelsen af følsomme oplysninger.

Endelig har Kommissionen ikke kendskab til nogen bilaterale aftaler mellem enkelte medlemsstater og USA på dette område.

(1) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, EFT L 281 af 23.11.1995.